  Майя Бывальцева Удмуртиысь Калыкъёслэн эшъяськон юртсылэн кивалтӥсез 48 аресъем Максим Шумихин луиз. Со сярысь ужъюртлэн пресс-службаез ивортӥз. Выль кивалтӥсь 10-тӥ шуркынмонэ Удмуртиысь йӧскалык политикая министерстволэн косонэныз (приказ) юнматэмын. Максим Шумихин Удмурт кун университетысь филологи факультетэз йылпумъяз. 14 ар ӵоже «Удмуртия» кун телерадиокомпаниын но «Мынам Удмуртие» телеканалын ужаз. 2010-тӥ арын улосвыл кивалтӥсьлэн администрацияз выжиз. Александр Волковлэн, собере Александр Соловьёвлэн юрттӥсьсы вал, 2017-тӥ арысен Александр Бречаловлэн секретариатэныз кивалтӥз. 2021-тӥ арын оштолэзе элькун тӧролэн но кивалтэтлэн администрацизылэн кивалтӥсезлы воштӥсе юнматӥзы. Интыужысьтыз ас мылкыд каремезъя кошкиз. Ватсалом, Калыкъёслэн эшъяськон юртсылэн азьвыл кивалтӥсез Максим Фефилов 2 толэзь азьвыл ужысьтыз кошкиз, куриськон ас мылкыдызъя гожтӥз.   Тегъёс: Ижкар Удмуртия Калыкъёслэнэшъяськонюртсы кивалтӥсьёс  